Shahrixonning Vahm qishlog‘ida Navro‘z bayramiga yangi musiqa maktabi qurib bitkaziladi

— Bunyodkorlarimiz Shahrixon tumanining Vahm qishlog‘ida 10-bolalar musiqa va san’at maktabining yangi binosini qurish ishlarini nihoyasiga yetkazmoqda, — deydi “Andtexnaz” mas’uliyati cheklangan jamiyati rahbari Otabek Ibrohimov. — Zamonaviy ko‘rinishga ega 150 o‘rinli mazkur maktab qishloq yoshlari uchun Navro‘zga munosib tuhfa bo‘ladi. Bu haqda O‘zA xabar berdi.

2013-yilda Andijon viloyati Shahrixon tumanidagi 4 mahallada 61 namunaviy loyiha asosida uy qurilgan bo‘lsa, joriy yilda Naynavo, Vahm, Qo‘rg‘oncha va Markaz mahallalarida yana 60 dan ortiq shunday uylar barpo etilishi rejalashtirilgan.
Tuman obodonlashtirish boshqarmasi ishchi-xizmatchilari tomonidan ko‘cha va xiyobonlar, ariq-zovurlarni chiqindilardan tozalash, daraxtlarga shakl berish ishlari boshlab yuborildi. Magistral yo‘llar, markaziy ko‘chalarga dastlabki ekish uchun 2,5 ming dona gul, 2 ming tup mevali va manzarali daraxt ko‘chatlari tayyorlab qo‘yildi.
Bunday ishlar tumandagi barcha mahallalar, mehnat jamoalari, kollej va umumta’lim maktablarida ham olib borilmoqda. Muqaddas qadamjolar, qabristonlar va ularning atrofi tartibga keltirilmoqda.